সোনার দামে পতন, ছটপুজোয় মধ্যবিত্তের মুখে হাসি

কলকাতা: ছটপুজোর (Chhath Puja 2025) আগে সুখবর। সপ্তাহের শুরুতেই সোনার দামে বড়সড় পতন। সোমবার ২২ ও ২৪ ক্যারেট সোনার দাম উল্লেখযোগ্য ভাবে কমেছে। কালীপুজোর (Kali Puja 2025) পর থেকেই এই ধারা বজায় রয়েছে। ফলে স্বস্তিতে মধ্যবিত্ত ক্রেতারা ও গয়নার ব্যবসায়ীরা।

আন্তর্জাতিক বাজারে ডলার সূচকের শক্তিবৃদ্ধি ও মার্কিন-চিন বাণিজ্য চুক্তির আশার কারণে সোনার দামে এই পতন বলে মনে করছেন অর্থবিশেষজ্ঞরা। সোমবার MCX-এ সোনার দাম প্রতি কেজি ১,২২,৩৬৩ টাকা, যা আগের দিনের তুলনায় ১,০৮৮ টাকা বা ০.৮৮% কম। একইসঙ্গে রুপোর দামও সামান্য কমে প্রতি কেজি ১,৪৬,৩৪০ টাকায় লেনদেন হচ্ছে, পতন প্রায় ১,১৩০ টাকা বা ০.৭৭%।

আরও পড়ুন: ঘূর্ণিঝড় মন্থার প্রভাবে দুর্যোগের আশঙ্কা!

বিশ্ববাজারেও সোনার স্পট মূল্য ০.৭% কমে প্রতি আউন্স ৪,০৮২.৭৭ ডলার, আর ডিসেম্বর ডেলিভারির জন্য মার্কিন ফিউচার নেমে এসেছে ৪,০৯৫.৮০ ডলার। বিশেষজ্ঞদের মতে, ইয়েনের বিপরীতে ডলারের দাম দুই সপ্তাহের সর্বোচ্চে পৌঁছানোয়, অন্যান্য মুদ্রাধারীদের জন্য সোনা আরও ব্যয়বহুল হয়ে উঠেছে। প্রায় ১০ দিন আগেও ২৪ ক্যারেট সোনার দাম ছিল প্রতি ১০ গ্রামে ১,৩২,৭৭০ টাকা, এখন তা ৫% এরও বেশি কমেছে। অর্থাৎ, সোনার বাজারে অস্থিরতার ইঙ্গিত মিলছে।

কলকাতায় আজকের সোনার দাম (২৭ অক্টোবর, ২০২৫)

২৪ ক্যারেট- ১০ গ্রাম- ১,২৪,৪৮০ টাকা
২২ ক্যারেট- ১০ গ্রাম- ১,১৪,১০০ টাকা
১৮ ক্যারেট- ১০ গ্রাম- ৯৩,৩৬০ টাকা

রুপোর দাম অপরিবর্তিত

আজ রুপোর দামে তেমন পরিবর্তন হয়নি। ১০০ গ্রাম রুপোর দাম ১৫,৫০০ টাকা। ১ কেজি রুপোর দাম: অপরিবর্তিত ১,৫৫,০০০ টাকা (প্রায়)। বাজার বিশেষজ্ঞদের মতে, সপ্তাহজুড়ে আন্তর্জাতিক বাজারে সোনার দাম আরও কিছুটা ওঠানামা করতে পারে। বিনিয়োগকারীরা এখন মার্কিন যুক্তরাষ্ট্র ও ইউরোপের **কেন্দ্রীয় ব্যাংকগুলির বৈঠকের ফলাফলের দিকে** তাকিয়ে আছেন, যা সুদের হারে প্রভাব ফেলবে এবং সরাসরি সোনার দামের গতিপথ নির্ধারণ করবে।

তবে বাজারে সোনা কিনতে গেলে এই দামে কিনতে পারবেন না সাধারণ মানুষ। কারণ সোনা কিনতে হলে দিতে হবে জিএসটি (GST) ও গয়না তৈরির মজুরি। বর্তমানে সোনার গয়নার ক্ষেত্রে ৩ শতাংশ জিএসটি ধার্য রয়েছে। তবে বিভিন্ন দোকানে মজুরির দাম আলাদা। ফলে সাধারণ মধ্যবিত্ত মানুষ এখন সোনা কিনতে গেলে হাতে কিছুটা ছ্যাঁকা লাগতে পারে।